**Megjelent a Petőfi Sándor összes versét tartalmazó kritikaikiadás-sorozat befejező kötete**

**A Magyar Nemzeti Múzeum Közgyűjteményi Központ Országos Széchényi Könyvtár (MNMKK OSZK) fenntartásában működő Országos Idegennyelvű Könyvtárban 2025. február 11-én mutatták be** [**Petőfi Sándor költeményei kritikai kiadásának utolsó, hatodik kötetét**](https://oszk.hu/kiadvany/petofi-sandor-osszes-muvei-kritikai-kiadas-6-koltemenyek)**, amelyben az 1848–1849-es időszak versei találhatók.**

Az MNMKK OSZK és az Universitas Kiadó társkiadásában, a Petőfi Kulturális Ügynökség támogatásával megvalósult kötet kiemelkedő eredménye a magyar irodalomtudománynak, hiszen ezzel megszűnt a Petőfi-filológiában tátongó hiátus, és bővült azoknak a szakkönyveknek a száma, amelyek tisztán mutatják meg Petőfi alakját és nyelvének környezetét.

Petőfi Sándor összes költeményének teljes kritikaikiadás-sorozata 52 év alatt valósult meg, amely a költő élethosszának pontosan a kétszerese. Az 1973-ban elindított, grandiózus vállalkozás immáron teljessé vált a hatodik kötet megjelenésével, amely Petőfi 1848-ban és 1849-ben írt verseit tartalmazza. A kötet nemcsak a forradalom és szabadságharc eseményeire reflektáló, közismert költeményeket közli, hanem Petőfi utolsó nagy terjedelmű epikus művét, *Az apostol* című verses elbeszélést is.

A kötet megjelenése lehetőséget adott arra is, hogy a Petőfi Sándor születésének 200. évfordulójára született újabb kutatási eredményeket beépítsék a kiadásba. Így nemcsak a költő előtt tiszteleg, hanem azok előtt a kiváló filológusok előtt is, akik az elmúlt öt évtizedben fáradhatatlanul dolgoztak a sorozat megvalósításán. Petőfi életművének feldolgozásában kulcsszerepet játszott a 2008-ban elhunyt **Kerényi Ferenc**, a kiemelkedő Petőfi-kutató, aki az utolsó két kötet jelentős részét elkészítette. A munkát **Szilágyi Márton** fejezte be, aki több mint másfél évtizednyi aprólékos filológiai munkával vitte végig a projektet, biztosítva a szövegek hitelességét és tudományos alaposságát.

A kötet elengedhetetlen a szakmai közönség számára a tudományos diskurzus bővítéséhez. A kritikai kiadás rögzíti a szöveg teljes és hiteles alakját, feltárja a keletkezés idejét, körülményét, felfejti a szöveg kulturális referenciáit, valamint a korabeli fogadtatásra vonatkozó részletes információkkal gazdagítja az olvasást. A tudományos kiadások nemzetstratégiai jelentőségűek a magyar kulturális örökség megőrzésének és társadalmi elérhetőségének terén. A Petőfi-filológia legújabb eredményeit magába foglaló kötet ugyanakkor a széles olvasóközönség számára is értékes olvasmányélményt kínál. Az ilyen minőségi szövegkiadások hozzájárulnak az oktatás segítéséhez és az irodalom mélyebb megértéséhez.

A könyvbemutatót **Demeter Szilárd**, az MNMKK elnöke és **Rózsa Dávid**, az MNMKK OSZK főigazgatója nyitotta meg. Az ünnepi beszédeket kerekasztal-beszélgetés követte, amelyen **Földesi Ferenc, Fried István, Hargittay Emil** és **Hermann Róbert** osztotta meg gondolataita közönséggel **Kecskeméti Gábor** moderálása mellett.

A kötet [már kapható](https://oszk.hu/webform/kiadvanyrendeles) a nemzeti könyvtár könyvesboltjában.

További információ a sajtó képviselői számára: [oszkpress@oszk.hu](mailto:oszkpress@oszk.hu).